
PRODUKTRESUMÉ

for

Damigra, næsespray, opløsning


0.	D.SP.NR.
34339

1.	LÆGEMIDLETS NAVN
Damigra

2.	KVALITATIV OG KVANTITATIV SAMMENSÆTNING

10 mg næsespray
Enkeltdosis sprayenhed til intranasal administration. Enheden afgiver 10 mg sumatriptan i 0,1 ml vandig bufferopløsning.

20 mg næsespray
Enkeltdosis sprayenhed til intranasal administration. Enheden afgiver 20 mg sumatriptan i 0,1 ml vandig bufferopløsning.

Alle hjælpestoffer er anført under pkt. 6.1.

3.	LÆGEMIDDELFORM
Næsespray, opløsning

Klar og farveløs eller gul opløsning i hætteglas af glas i en enkeltdosis næsesprayenhed.

Opløsningen er bufret til pH 5,5.

Enheden er kun beregnet til engangsbrug.


4.	KLINISKE OPLYSNINGER

4.1	Terapeutiske indikationer
Damigra er indiceret til akut behandling af migræneanfald med eller uden aura.



4.2	Dosering og administration
Damigra næsespray bør ikke anvendes profylaktisk. Den anbefalede dosis Damigra bør ikke overskrides.

Damigra anbefales som monoterapi til akut behandling af migræneanfald, og bør ikke administreres samtidig med ergotamin eller ergotaminderivater (herunder methysergid) (se pkt. 4.3).

Det tilrådes, at Damigra administreres så snart som muligt efter migrænehovedpinens opståen, men det er lige effektivt uanset i hvilken fase af anfaldet, det administreres.

Voksne (18 år og derover)
Den anbefalede dosis af Damigra næsespray er 20 mg administreret i ét næsebor. På grund af inter‑/intrapatientvariation af både migræneanfald og absorption af sumatriptan kan 10 mg være effektiv hos nogle patienter.

Hvis en patient ikke responderer på første dosis Damigra, bør der ikke tages en yderligere dosis til samme anfald. I disse tilfælde kan anfaldet behandles med paracetamol, acetylsalicylsyre eller non-steroide antiinflammatoriske lægemidler. Damigra kan tages til efterfølgende anfald.

Hvis patienten har responderet på første dosis, men symptomerne vender tilbage, kan en yderligere dosis administreres inden for de næste 24 timer, forudsat at der går mindst 2 timer mellem de 2 doser.

Der bør højst anvendes 2 doser Damigra 20 mg næsespray i døgnet.

Unge (12‑17 år)
Sumatriptan bør kun udskrives til unge af en specialist eller en læge med særlig erfaring i behandling af migræne og i overensstemmelse med lokale retningslinjer.

Den anbefalede dosis af Damigra næsespray er 10 mg administreret i ét næsebor.

Hvis en patient ikke responderer på første dosis Damigra, bør der ikke tages en yderligere dosis til samme anfald. Anfaldet kan i stedet for behandles med paracetamol, acetylsalicylsyre eller non-steroide antiinflammatoriske lægemidler. Damigra kan tages til efterfølgende anfald.

Hvis patienten har responderet på første dosis, men symptomerne vender tilbage, kan en yderligere dosis administreres inden for de næste 24 timer, forudsat at der går mindst 2 timer mellem de 2 doser. 

Der bør højst anvendes 2 doser Damigra 10 mg næsespray i døgnet.

Børn (under 12 år)
Damigra næsespray bør ikke anvendes til børn under 12 år, da der ikke er tilstrækkelige data vedrørende sikkerhed og virkning.



Ældre (over 65 år)
Der er ingen erfaring med anvendelse af Damigra næsespray til patienter over 65 år. Farmakokinetikken hos ældre er ikke blevet tilstrækkeligt undersøgt. Derfor frarådes anvendelse af sumatriptan, før der foreligger yderligere oplysninger.

4.3	Kontraindikationer
Overfølsomhed over for sumatriptan eller over for et eller flere af hjælpestofferne anført i pkt. 6.1.

Sumatriptan bør ikke administreres til patienter, som har haft myokardieinfarkt eller har iskæmisk hjertesygdom, koronar vasospasme (Prinzmetal’s angina), perifer vaskulær sygdom, eller patienter, som har symptomer eller tegn på iskæmisk hjertesygdom.

Sumatriptan bør ikke administreres til patienter med fortilfælde af cerebrovaskulære tilfælde (CVA) eller transitorisk iskæmisk attak (TIA).

Sumatriptan bør ikke administreres til patienter med svært nedsat leverfunktion.

Anvendelse af sumatriptan er kontraindiceret hos patienter med moderat til svær hypertension og let ukontrolleret hypertension.

Samtidig administration af ergotamin, ergotaminderivater (herunder methysergid) eller andre triptaner/5‑hydroxytryptamin1 (5‑HT1)-receptoragonister er kontraindiceret (se pkt. 4.5).

Samtidig administration af monoaminooxidasehæmmere (MAO-hæmmere) og sumatriptan er kontraindiceret.

Damigra må ikke anvendes før 2 uger efter seponering af behandling med monoaminooxidasehæmmere.

4.4	Særlige advarsler og forsigtighedsregler vedrørende brugen
Damigra næsespray bør kun anvendes, når der foreligger en klar migrænediagnose. Sumatriptan er ikke indiceret til behandling af hemiplegisk, basilar eller ophtalmoplegisk migræne.

Inden behandling med sumatriptan påbegyndes, bør der udvises forsigtighed for at udelukke potentielle alvorlige neurologiske lidelser (f.eks. CVA, TIA), hvis patienten udviser atypiske symptomer eller hvis patienten ikke har fået stillet en relevant diagnose for anvendelse af sumatriptan.

Sumatriptan kan være forbundet med forbigående symptomer efter administration, herunder brystsmerter og trykken for brystet, som kan være intense og inddrage halsen (se pkt. 4.8). Hvis disse symptomer tyder på iskæmisk hjertesygdom, bør sumatriptan seponeres, og der bør foretages nærmere undersøgelser.

Sumatriptan bør ikke administreres til patienter i risikogruppen for iskæmisk hjertesygdom, herunder storrygere eller patienter i nikotinsubstitutionsbehandling, uden en forudgående kardiovaskulær evaluering (se pkt. 4.3). Der skal rettes særlig opmærksomhed mod postmenopausale kvinder og mænd over 40 år i disse risikogrupper. Det er dog ikke alle patienter med hjertesygdom, som kan identificeres ved en forudgående evaluering, og der har været meget sjældne tilfælde af alvorlige hjertetilfælde hos patienter uden underliggende kardiovaskulær sygdom og hos unge (se pkt. 4.8).

Sumatriptan bør administreres med forsigtighed hos patienter med let kontrolleret hypertension, da forbigående stigninger i blodtrykket og perifer vaskulær modstand er blevet observeret hos en lille andel af patienterne (se pkt. 4.3).

Der har været sjældne rapporter efter markedsføringen omhandlende patienter med serotoninsyndrom (herunder ændret psykisk tilstand, autonom ustabilitet og neuromuskulære anormaliteter) ved samtidig anvendelse af selektive serotoningenoptagshæmmere (SSRI) og sumatriptan. Serotoninsyndrom er blevet rapporteret efter samtidig behandling med triptaner og serotonin‑/noradrenalingenoptagshæmmere (SNRI).

Hvis samtidig behandling med sumatriptan og en SSRI/SNRI er klinisk begrundet, tilrådes passende observation af patienten (se pkt. 4.5).

Sumatriptan bør administreres med forsigtighed hos patienter med lidelser, der kan medføre signifikant påvirkning af absorptionen, metabolismen eller udskillelsen af lægemidlet, f.eks. nedsat leverfunktion (let til moderat (Child Pugh klasse A eller B), se pkt. 5.2) eller nedsat nyrefunktion (se pkt. 5.2).

Sumatriptan bør anvendes med forsigtighed hos patienter, der har en anamnese med krampeanfald eller andre risikofaktorer, som kan sænke krampetærsklen, da der er rapporteret tilfælde af kramper i forbindelse med sumatriptan (se pkt. 4.8).

Patienter med kendt overfølsomhed over for sulfonamider kan udvise en allergisk reaktion efter administration af sumatriptan. Reaktionerne kan variere fra kutan overfølsomhed til anafylaksi. Evidens for krydsallergi er begrænset, men forsigtighed tilrådes ved anvendelse af sumatriptan hos disse patienter.

Bivirkninger kan forekomme hyppigere ved samtidig anvendelse af triptaner og naturlægemidler indeholdende perikum (Hypericum perforatum).

Langvarig brug af smertestillende lægemidler mod hovedpine kan forværre hovedpinen. Opleves dette, eller er der mistanke herom, bør patienten rådføre sig med en læge, og behandlingen bør seponeres. Lægemiddelinduceret hovedpine (diagnosen medication overuse headache (MOH)) bør mistænkes hos patienter, der har hyppige eller daglige hovedpine på trods af (eller forårsaget af) regelmæssig brug af lægemidler mod hovedpine.

4.5	Interaktion med andre lægemidler og andre former for interaktion
Der er ikke fundet evidens for interaktion med propranolol, flunarizin, pizotifen eller alkohol.

Der foreligger begrænsede data om interaktioner med ergotaminholdige præparater eller andre triptaner/5‑HT1-receptoragonister. Den øgede risiko for koronar vasospasme er en teoretisk mulighed, og samtidig administration er kontraindiceret (se pkt. 4.3).

Det vides ikke, hvor lang tid der skal forløbe mellem brugen af sumatriptan og ergotaminholdige præparater eller andre triptaner/5‑HT1-receptoragonister. Det afhænger også af dosis og typen af de anvendte præparater. Effekterne kan være additive. Det tilrådes at vente mindst 24 timer efter anvendelse af ergotaminholdige præparater eller andre triptaner/5‑HT1-receptoragonister, før sumatriptan administreres. Omvendt tilrådes det at vente mindst 6 timer efter administration af sumatriptan før administration af et ergotaminholdigt præparat og mindst 24 timer før administration af andre triptaner/5‑HT1-receptoragonister.

Der kan forekomme interaktion mellem sumatriptan og MAO-hæmmere, og samtidig administration er kontraindiceret (se pkt. 4.3).

Efter markedsføring er der rapporteret sjældne tilfælde af serotoninsyndrom (herunder ændret psykisk tilstand, autonom ustabilitet og neuromuskulære anormaliteter) hos patienter efter samtidig anvendelse af SSRI’er og sumatriptan. Serotoninsyndrom er også blevet rapporteret efter samtidig anvendelse af triptaner og SNRI’er (se pkt. 4.4).

4.6	Fertilitet, graviditet og amning

Graviditet
Efter markedsføringen er der indsamlet data, der belyser anvendelsen af sumatriptan i første trimester, fra flere end 1.000 gravide kvinder. Selvom disse data ikke indeholder tilstrækkelige oplysninger til at kunne drage endelige konklusioner, tyder de ikke på, at der er en forhøjet risiko for medfødte misdannelser. Der foreligger begrænset erfaring med anvendelse af sumatriptan i andet og tredje trimester.

Evaluering af dyrestudier tyder ikke på direkte teratogen effekt eller skadelige påvirkninger på peri‑ og postnatal udvikling. Embryoføtal levedygtighed kan imidlertid være påvirket hos kaniner (se pkt. 5.3). Administration af sumatriptan bør kun overvejes, hvis den forventede fordel for moderen er større end enhver mulig risiko for fosteret.

Amning
Det er påvist, at sumatriptan udskilles i modermælk efter subkutan administration. Indvirkningen på spædbarnet kan minimeres, hvis amning undgås i 12 timer efter behandlingen. I dette tidsrum skal den udmalkede modermælk kasseres.

4.7	Virkning på evnen til at føre motorkøretøj og betjene maskiner
Ikke mærkning. 
Der er ikke udført studier af evnen til at føre motorkøretøj og betjene maskiner. Der kan forekomme døsighed, der skyldes selve migrænen eller behandlingen med sumatriptan. Dette kan påvirke evnen til at føre motorkøretøj og betjene maskiner.

4.8	Bivirkninger
Bivirkninger er opstillet nedenfor i henhold til systemorganklasse og hyppighed. Hyppighederne er defineret som: meget almindelig (≥ 1/10), almindelig (≥ 1/100 til < 1/10), ikke almindelig (≥ 1/1.000 til < 1/100), sjælden (≥ 1/10.000 til < 1/1.000) og meget sjælden (< 1/10.000), ikke kendt (kan ikke estimeres ud fra forhåndenværende data). Nogle af symptomerne, der er rapporteret som bivirkninger, kan være relateret til migrænesymptomer.

Bivirkninger, der er rapporteret hos voksne, er også blevet observeret hos unge. Dette omfatter meget sjældne rapporter med koronararteriespasme og myokardieinfarkt (se pkt. 4.4).

	Immunsystemet

	Ikke kendt
	Overfølsomhedsreaktioner varierende fra kutan overfølsomhed (såsom urticaria) til anafylaksi.

	Nervesystemet

	Meget almindelig

Almindelig

Ikke kendt
	Dysgeusi/ubehagelig smag.

Svimmelhed, døsighed, føleforstyrrelser herunder paræstesi og hypoæstesi.

Krampeanfald, selvom nogle er forekommet hos patienter med en anamnese med krampeanfald eller patienter med lignende tilstande, som disponerer for krampeanfald. Der foreligger også rapporter hos patienter uden tydelige disponerende faktorer. Tremor, dystoni, nystagmus, scotoma.

	Øjne

	Ikke kendt
	Flimren, dobbeltsyn og nedsat syn. Synstab herunder rapporter om permanente skader. Synsforstyrrelser kan imidlertid også opstå under selve migræneanfaldet.

	Hjerte

	Ikke kendt
	Bradykardi, takykardi, palpitationer, hjertearytmier, forbigående iskæmiske EKG-ændringer, koronararterie vasospasme, angina, myokardieinfarkt (se pkt. 4.3 og pkt. 4.4).

	Vaskulære sygdomme

	Almindelig

Ikke kendt
	Forbigående blodtryksstigning umiddelbart efter behandling. Rødme.

Hypotension, Raynauds fænomen.

	Luftveje, thorax og mediastinum

	Almindelig
	Efter administration med sumatriptan næsespray er der blevet rapporteret let, forbigående irritation og brændende fornemmelse i næse eller hals, eller næseblod. Dyspnø.

	Mave-tarm-kanalen

	Almindelig


Ikke kendt
	Kvalme og opkastning hos nogle patienter, men det er uvist, om det er relateret til sumatriptan eller den underliggende tilstand.

Iskæmisk colitis, diarré, dysfagi.

	Knogler, led, muskler og bindevæv

	Almindelig


Ikke kendt
	Følelse af tyngdefornemmelse (normalt forbigående, kan være intens og påvirke alle dele af kroppen, herunder bryst og hals). Myalgi.

Nakkestivhed, artralgi.

	Almene symptomer og reaktioner på administrationsstedet

	Almindelig





Ikke kendt
	Smerter, varmefølelse eller kuldefølelse, tryk eller sammensnøring (disse bivirkninger er normalt forbigående, kan være intense og påvirke alle dele af kroppen, herunder bryst og hals), følelse af svaghed, træthed (begge bivirkninger er i de fleste tilfælde let til moderat i sværhedsgrad og forbigående).

Aktiveret smertetraume, aktiveret inflammationssmerte.

	Undersøgelser

	Meget sjælden
	Mindre afvigelser i leverfunktionsprøver er blevet observeret i enkelte tilfælde.

	Psykiske forstyrrelser

	Ikke kendt
	Angst.

	Hud og subkutane væv

	Ikke kendt
	Hyperhidrose.



Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Enkeltdoser af sumatriptan på op til 40 mg intranasalt, mere end 16 mg subkutant og 400 mg oralt er ikke blevet forbundet med bivirkninger ud over de nævnte.

I kliniske studier har frivillige forsøgspersoner fået 20 mg sumatriptan intranasalt 3 gange dagligt i 4 dage uden væsentlige bivirkninger.

I tilfælde af overdosering bør patienten overvåges i mindst 10 timer og understøttende standardbehandling iværksættes efter behov. Det vides ikke, hvilken effekt hæmodialyse eller peritonealdialyse har på plasmakoncentrationen af sumatriptan.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Selektiv 5‑HT1-receptor-agonister, ATC-kode: N02CC01.

Sumatriptan er en selektiv vaskulær 5‑hydroxytryptamin‑1-(5‑HT1D)-receptoragonist uden effekt på andre 5‑HT‑receptorundertyper (5‑HT2‑5‑HT7). Vaskulære 5‑HT1D-receptorer findes hovedsageligt i kranielle blodkar og forårsager vasokonstriktion. Hos dyr kontraheres carotisarterierne selektivt af sumatriptan, men ændrer ikke cerebral blodgennemstrømning. Carotisarterie-cirkulationen sørger for blodforsyning til det ekstrakranielle og intrakranielle væv såsom meninges, og dilatation og/eller ødemdannelse i disse blodkar menes at være den underliggende mekanisme ved migræne hos mennesker. Endvidere tyder dyrestudier på, at sumatriptan hæmmer aktiviteten af trigeminusnerven. Både kraniel vasokonstriktion og hæmning af trigeminal nerveaktivitet kan medvirke til effekten af sumatriptan på migræne hos mennesker.

Klinisk respons indsætter 15 minutter efter intranasal administration af en dosis på 20 mg.

På grund af administrationsvejen kan sumatriptan næsespray være særlig velegnet til patienter, som lider af kvalme og opkastning under migræneanfald.

Effekten af behandlingen er mindre hos unge i forhold til voksne.

5.2	Farmakokinetiske egenskaber
Sumatriptan absorberes hurtigt efter intranasal administration, med maksimal plasmakoncentration efter 1,5 time (interval 0,25‑3 timer) hos voksne og efter 2 timer (interval 0,5‑3 timer) hos unge. Efter en dosis på 20 mg er den gennemsnitlige maksimale koncentration 13 ng/ml. Den gennemsnitlige intranasale biotilgængelighed i forhold til subkutan administration er ca. 16 %, delvist på grund af præsystemisk metabolisering.

Plasmaproteinbinding er lav (14‑21 %) og gennemsnitlig fordelingsvolumen er 170 liter. Eliminationshalveringstiden er ca. 2 timer. Den gennemsnitlige totale plasmaclearance er ca. 1.160 ml/min, og den gennemsnitlige renale plasmaclearance er ca. 260 ml/min.

Et farmakokinetikstudie hos unge forsøgspersoner (12‑17 år) viste en gennemsnitlig maksimal plasmakoncentration på 13,9 ng/ml og en gennemsnitlig eliminationshalveringstid på 2 timer efter en intranasal dosis på 20 mg sumatriptan. Farmakokinetisk populationsmodellering indikerer, at både clearance og fordelingsvolumen øges med kroppens størrelse hos unge, hvilket resulterer i større absorption hos unge, der vejer mindre.

Non-renal clearance udgør ca. 80 % af den totale clearance. Sumatriptan elimineres primært ved oxidativ metabolisme forårsaget af monoaminoxidase A. Den primære metabolit, indoleddikesyre-analogen af sumatriptan, udskilles hovedsageligt via urinen, hvor den findes som fri syre og konjugeret glucuronid. Den har ingen kendt 5‑HT1‑ eller 5‑HT2‑aktivitet. Der er ikke påvist andre metabolitter. Farmakokinetikken af intranasal sumatriptan synes ikke at være væsentligt påvirket af migræneanfald.

Specielle patientpopulationer

Ældre (over 65 år)
Kinetikken hos ældre er ikke undersøgt tilstrækkeligt til at understøtte udsagn om mulige forskelle i kinetikken hos ældre og yngre frivillige forsøgspersoner.

Nedsat leverfunktion
Farmakokinetikken for sumatriptan blev undersøgt efter administration af en oral dosis (50 mg) og en subkutan dosis (6 mg) hos 8 patienter med let til moderat nedsat leverfunktion, parret efter køn, alder og vægt med 8 raske forsøgspersoner. Efter en oral dosis blev eksponeringen af sumatriptan i plasma (AUC og Cmax) næsten fordoblet (øget med ca. 80 %) hos patienter med let til moderat nedsat leverfunktion sammenlignet med kontrolgruppen med normal leverfunktion. Efter subkutan dosis blev der ikke observeret nogen forskelle mellem patienter med nedsat leverfunktion og kontrolgruppen. Dette indikerer, at let til moderat nedsat leverfunktion nedsætter den præsystemiske clearance og øger biotilgængeligheden og eksponeringen for sumatriptan, ved sammenligning med raske forsøgspersoner.

Efter oral administration er den præsystemiske clearance reduceret hos patienter med let til moderat nedsat leverfunktion og eksponering i plasma (målt ved Cmax og AUC) næsten fordoblet. Idet en del af den intranasale dosis bliver slugt, kan patienter med let til moderat nedsat leverfunktion også have større eksponering, men i mindre grad end observeret ved oral dosering (se pkt. 4.4, Advarsler og forsigtighedsregler).

Farmakokinetikken for sumatriptan er ikke undersøgt hos patienter med svært nedsat leverfunktion (se pkt. 4.3, Kontraindikationer og pkt. 4.4, Advarsler og forsigtighedsregler).

5.3	Non-kliniske sikkerhedsdata
Non-kliniske studier, udført for at undersøge lokal‑ og øjenirritation efter administration af sumatriptan næsespray, viste ingen nasalirritation hos forsøgsdyr, og der sås ingen øjenirritation efter applikation af næsesprayen direkte i øjnene på kaniner.

Eksperimentelle studier af akut og kronisk toksicitet viste ingen evidens for toksiske effekter inden for det terapeutiske doseringsområde til mennesker. I et fertilitetsstudie hos rotter sås nedsat succes af insemination ved koncentrationer tilstrækkeligt over den maksimale koncentration hos mennesker. Hos kaniner sås fosterdød uden udprægede teratogene effekter.

Sumatriptan viste ingen genotoksisk og karcinogen aktivitet in vitro og i dyrestudier.


6.	FARMACEUTISKE OPLYSNINGER

6.1	Hjælpestoffer
Svovlsyre
Dinatriumphosphat (vandfri)
Kaliumdihydrogenphosphat
Natriumhydroxid
Vand til injektionsvæsker

6.2	Uforligeligheder
Ikke relevant.

6.3	Opbevaringstid
2 år

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen. 
Må ikke nedfryses.

6.5	Emballagetype og pakningsstørrelser
Beholderen består af et type I Ph. Eur. hætteglas af glas med gummiprop og applikator.

Damigra 10 mg næsespray: 
Enkeltdosis sprayenhed indeholdende 0,1 ml opløsning.
Pakningen indeholder 1, 2, 4, 6, 12 eller 18 næsesprayenheder til engangsbrug.

Damigra 20 mg næsespray: 
Enkeltdosis sprayenhed indeholdende 0,1 ml opløsning.
Pakningen indeholder 1, 2, 4, 6, 12 eller 18 næsesprayenheder til engangsbrug.

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Medical Valley Invest AB
Brädgårdsvägen 28
236 32 Höllviken
Sverige

8.	MARKEDSFØRINGSTILLADELSESNUMMER (-NUMRE)
10 mg: 72966
20 mg: 72967

9.	DATO FOR FØRSTE MARKEDSFØRINGSTILLADELSE
17. juni 2026

10.	DATO FOR ÆNDRING AF TEKSTEN
-

